Document ID: /roh_data/filtered/fineweb-2-filterrobots_roh.jsonl.gz/13563

L’Institut dal Dicziunari Rumantsch Grischun – curt l’IDRG – edescha l’ovra dal DRG
L’Institut dal Dicziunari Rumantsch Grischun (IDRG) cun sedia a Cuira publitgescha il pli grond vocabulari rumantsch. Quel cuntegna l’entir stgazi da pleds da tut ils idioms e dialects, documentà a partir dal 16avel tschientaner fin al di dad oz, inclusiv la lingua discurrida.
Il DRG è in dals quatter vocabularis naziunals da la Svizra. Ils ulteriurs instituts sa chattan a Turitg (Idiotikon; Wörterbuch der schweizerdeutschen Sprache), Neuchâtel (Glossaire des patois de la Suisse romande) e Bellinzona (Vocabolario dei dialetti della Svizzera italiana).
Cun agid da questiunaris han ils piuniers dal DRG Robert de Planta e Florian Melcher collecziunà ensemen cun Chasper Pult ina massa da material linguistic, sin il qual la redacziun sa basa anc oz. I sa chapescha atgnamain da sez che quests documents vegls da tschient onns e nunremplazzabels èn mess en salv en il DRG. Latiers exista er ina copia da microfilm, ed en il rom d’in project da plirs onns è il questiunari vegnì registrà en ina banca da datas per garantir la disponibladad a lunga vista.